বিশ্ববিদ্যালয়ের এ-জায়গাগুলো দিয়ে কোনোদিকে কোনো যাত্রীবাস যাতায়াত করে না, শুধু বিশ্ববিদ্যালয়ের স্টাফ বাস চলে। রিকশা, সিএনজি আর গাড়ির রাজত্ব। হাঁটার জন্য দুধারে উঁচু ও বড় ফুটপাতও আছে, তবে অসমান বলে একমনে চললে হোঁচট খেতে হয়। টিএসসি-ছাত্র-শিক্ষক মিলনকেন্দ্র। ইউনিভার্সিটি লাইব্রেরি, -­ মায়েদের আমলে ওটা ছিল নাকি পাবলিক লাইব্রেরি। লোকে বলে, ছাত্রীদের নিবাস, আসল নাম -­ রোকেয়া হল। ভাষা ইনস্টিটিউট, -­ এ আবার কী, এখানে কী হয়! গুরুদুয়ারা ঝকঝকে সাদা, ঢাকায় তো কোনো লাল পাগড়ি-পরা শিখ দেখি না, কারা যায় এ-প্রার্থনালয়ে; একদিন খোঁজ করতে হবে। কলাভবন, -­ একেবারে সাদামাটা বাক্সের মতো দালানটি, সামনে কিছু গাছপালা নিয়ে এখন নিরালা হয়ে বসে আছে, কখন যে এর চত্বর কোন আন্দোলন হট্টগোলোর বহুবিধ আওয়াজে ফেটে পড়বে, বিসুভিয়াস হয়ে উঠবে, তা আঁচ করা যাচ্ছে না -­ যখন হয় তখন বিশ্ববিদ্যলয়ের বাইরে থেকেই রিকশাচালকরা টের পায়, আসতেও চায় না, যারা ভেতরে থাকে তারা ভোঁ ভোঁ করে পালায়। সশস্ত্র পুলিশে ছেয়ে যায়। ভাইস চ্যান্সেলরের বাড়ি, বরাবরের মতোই উঁচু ঘেরাটোপের ভেতরে ব্রিটিশ আমল থেকে গ্যাঁট হয়ে বসে আছে।